આવા એક દુઃખી મનુષ્યનો ભેટો થઈ ગયો. તેની પાસે ધન હતું, મકાન હતું, ધંધો હતો અને પ્રતિષ્ઠા હતી પણ એવું વાવાઝોડું આવ્યું કે બધો જ ખેલ વિંખાઈ ગયો. મિલકત તો છે પણ એવા દબાણ નીચે છે કે તેનો નિકાલ કરીને મુક્ત થવાનું સહેલું નથી. આવા બધા મનુષ્યોને એ જાણીને રાહત થશે કે આવા આર્થિક ઝંઝાવાતો હોવા છતાં કેટલાક મનુષ્યો કિસ્મત સામે, સમાજ સામે બરાબર લડ્યા છે અને સાંગોપાંગ ઊતર્યા છે. અમેરિકાના પ્રમુખ અબ્રાહમ લિંકન સર્વેયરની નોકરી કરતા હતા. તેમને ઘોડો મળતાં લેણદારોએ એ ઘોડો જ પડાવી લીધો. આ તો નાનકડી વાત કહેવાય પણ એમની બાવન વર્ષની જિંદગી સુધી આર્થિક મુશ્કેલીઓએ તેમનો પીછો છોડ્યો નહીં. એ પ્રમુખ ચૂંટાયા અને તેમને વ્હાઈટ હાઉસમાં જવાનું થયું ત્યારે પણ ૫૦૦ ડૉલર ઉછીના લઈને જવું પડ્યું હતું પણ લિંકને પાઈએ પાઈનું કરજ ચૂકવી દીધું હતું. આખી જિંદગી એ લડતા રહ્યા હતા. અમેરિકાના એવા બીજા પ્રમુખ હેરી એસ ટ્રુ મેન ૪૧ વર્ષની ઉંમરે ફર્નિચરના ધંધામાં પડ્યા. એવા ઝંઝાવાતમાં સપડાયા કે નાદારી સિવાય બીજો માર્ગ ના રહ્યો. મિત્રોએ સલાહ આપી કે નાદારી નોંધાવી દો. ટ્રુ મેન પોતાનું સ્વમાન વહાલું હતું. તેમણે પોતાના એક બૅન્કર મિત્રને બોલાવ્યા. બૅન્કર મિત્રે કહ્યું કે, ‘કહો તો થોડી મદદ કરું, બાકી તમે આમાંથી બહાર નીકળશો કઈ રીતે ?’ ટ્રુ મેન કહ્યું કે, ‘મારે મદદ નથી જોઈતી, સમય જોઈ છે. તમે મારા મિત્ર છો. લેણદારોને એટલું સમજાવો કે મને સમય આપે. ટ્રુ મેને પોતાની કથામાં લખ્યું છે કે મેં કોઈ મહિને વીસ, તો કોઈ મહિને પચીસ ડૉલરના હપ્તા ભરીને ૨૧ વર્ષ સુધી કરજ ચુકવતા રહ્યા!’ ટ્રુ મેનની જિંદગીના લગભગ ૫૮ વર્ષ એમાં વહી ગયાં. પછી તો એવું બન્યું કે તેઓ ઉપપ્રમુખ બન્યા અને છેવટે રૃઝવેલ્ટનું અવસાન થતાં પ્રમુખ બન્યા. બ્રિટનના એક જાજરમાન વડાપ્રધાન ડિઝારાયલીએ ૨૧ વર્ષની ઉંમરે અખબાર કાઢવાનું સાહસ કરીને હજારો પાઉન્ડનું દેવું નોતર્યું. ઘરની બહાર પગ મૂકી ના શકે. આ માણસે કરજમાંથી મુક્ત થવા ૩૦ વર્ષ જંગ ખેલ્યો. રાજકારણમાં પણ રહ્યા. ત્રણ વાર ચૂંટણી હારી ગયા. ચોથી વાર એ ચૂંટણી લડ્યા ત્યારે તેમના પ્રતિસ્પર્ધીઓએ છાપામાં જાહેરખબર છપાવી કે આ માણસ ઉપર આટલું કરજ છે ! પાર્લામેન્ટમાં જઈને એ લોકોની શું સેવા કરશે ? એ દિવસે ડિઝરાયલીની જાહેરસભામાં કાચો-પોચો માણસ તો તે દિવસે આવી ભાષણ કરવા પણ શેનો જાય ?